VEGA præsenterer  **Ibrahim Electric spiller dig i jazz-nirvana med marathon-koncert i VEGA**  *Der er mulighed for at gå i ren jazzekstase fredag den 8. juli, når den eksperimenterende trio Ibrahim Electric nedlægger Lille VEGA med en seks timers marathon-koncert. Der er muligt at købe billet både til første og anden del af showet samt alle seks timer.*

Marathon-koncerter er lidt af en sjældenhed i VEGAs program, men den 8. juli har vi fornøjelsen af at kunne præsentere hele seks timers genreeksperimenterende herligheder med fandenivoldske Ibrahim Electric. Trioen har aldrig været blege for at tage en udfordring op, og de tre modige mænd vil i Lille VEGA gøre et bravt forsøg på at spille deres seks trio-albums i træk, kun afbrudt af én kort vandpause.

**”Must see” for jazzentusiaster**
Det bliver med al sandsynlighed første og sidste gang, du ser Ibrahim forsøge sig med denne koncertform, som kommer til at foregå under Copenhagen Jazzfestival i to dele. Det er lidt af et ”must see” for jazzfans.

I første del af showet kommer musikken fra bandets tre første trio-albums, som var med til at give bandet et internationalt navn, nemlig *Ibrahim Electric*, *Absinthe* samt *Brothers of Utopia*. Anden afdeling indeholder *Royal Air Maroc*, *Isle of Men* og afsluttes med det sidste nye album; *Rumours from Outer Space*.
Der kan købes billet til hver del af showet eller for de modige til hele den seks timer lange koncert.

**Smeltende instrumenter og kroppe**
Koncerten, der har været 14 år undervejs, bliver et enkeltstående event med mange uvisse faktorer, der kan være afgørende for om det lykkes:
Kan deres kroppe og psyke holde til det?
Vil instrumenterne smelte under vejs?
Kan publikum holde til det?
Vil det få fatale følger for de involverede?
Kom og få svar på disse spørgsmål, når Ibrahim Electric udforsker jazzens ekstremer.

Ibrahim Electric består af intet mindre end tre store kapaciteter inden for dansk musik: Guitarist Niclas Knudsen, trommeslager Stefan Pasborg og Hammond-organist Jeppe Tuxen. Alle har de skabt sig et navn på den danske og internationale musikscene - både i egne projekter og som ”side-men” hos forskellige kunstnere i ind- og udland. **Første marathon-koncert i Wien**
Den første marathon-koncert blev gennemført i 1827 i Wien og indebar, at der blev spillet 10.777 toner inden for en time. Konsekvenserne var dog et kraftigt mandefald på den Wienske musikscene. Der er siden kommet flere typer marathon-koncerter til, og den mest almindelige i vor dage er seks album-modellen, hvor man spiller musikken fra 6 udgivelser i træk i kronologisk rækkefølge.

**Fakta om koncerten**:

Ibrahim Electric (DK)

Fredag den 8. juli kl. 19.00

Lille VEGA, Enghavevej 40, 1674 København V

Billetpris: 150 kr. + gebyr for ét show – Partour til begge dele: 250 kr. + gebyr
Billetsalget starter senere i dag via vega.dk og Ticketmaster.